

|  |
| --- |
| **Skeda tas-Sommarju Eżekuttiv** |
| Valutazzjoni tal-impatt dwar it-Tassazzjoni Ġusta tal-Ekonomija Diġitali |
| **A. Ħtieġa li tittieħed azzjoni** |
| **Għaliex? X’inhi l-problema li qed tiġi indirizzata?** |
| It-tassazzjoni korporattiva għandha l-għan li tintaxxa l-profitti fejn jinħoloq il-valur, iżda l-qafas attwali tat-taxxa internazzjonali kien maħsub għall-ekonomija tradizzjonali. Dan mhux kapaċi jqis modalitajiet ġodda ta’ ħolqien tal-valur fl-ekonomija diġitali, li jirrikjedu inqas preżenza fiżika u fejn il-kontribuzzjonijiet tal-utenti u l-assi intanġibbli jaqdu rwoli sinifikanti. Il-baġits pubbliċi u l-ġustizzja soċjali jiġu affettwati. Bħala rispons, għadd dejjem ikbar ta’ Stati Membri qed jieħdu miżuri unilaterali li qed jissograw li jifframmentaw is-Suq Uniku. |
| **X’mistenni li tikseb din l-inizjattiva?** |
| L-ewwel nett, huwa mistenni li l-inizjattiva tipproteġi l-integrità u l-funzjonament kif suppost tas-Suq Uniku. It-tieni, l-inizjattiva għandha l-għan li tiżgura li l-finanzi tal-Istati Membri jkunu sostenibbli u li l-bażijiet għat-taxxa korporattiva nazzjonali ma jitnawrux mid-diġitalizzazzjoni. Fl-aħħar nett, l-inizjattiva se tgħin biex jiġu ppreservati l-ġustizzja soċjali u l-kundizzjonijiet ekwivalenti ta’ kompetizzjoni bejn in-negozji kollha. |
| **X’inhu l-valur miżjud ta’ azzjoni fil-livell tal-UE?** |
| Peress li l-problema hija marbuta mal-allokazzjoni internazzjonali tad-drittijiet tal-intaxxar, ma tistax tiġi indirizzata b’mod komprensiv fil-livell tal-Istati Membri. Barra minn hekk, l-azzjoni fil-livell tal-UE tevita l-frammentazzjoni tas-Suq Uniku, ostakli ġodda għan-negozju jew lakuni potenzjali li jirriżultaw minn azzjoni mhux ikkoordinata minn Stati Membri differenti. |
| **B. Soluzzjonijiet** |
| **X’għażliet ta’ politika leġiżlattivi u mhux leġiżlattivi ġew ikkunsidrati? Hemm għażla ppreferuta jew le? Għaliex?** |
| L-ewwel nett, tiġi eżaminata soluzzjoni komprensiva. L-għażliet ewlenin:  Għażla 1: L-emendar tar-regoli dwar il-proposta għal Bażi Komuni Konsolidata għat-Taxxa Korporattiva (BKKTK);  Għażla 2: Direttiva dwar l-istabbiliment permanenti diġitali u l-prinċipji tal-allokazzjoni tal-profitt, b’aġġustamenti fil-BKKTK;  Għażla 3 (ippreferuta): L-Għażla 2 flimkien ma’ rakkomandazzjoni biex jinbidlu r-regoli fir-rigward tal-pajjiżi terzi.  It-tieni, peress li r-riforma tar-regoli dwar it-taxxa korporattiva tieħu ż-żmien, u sabiex tiġi evitata l-adozzjoni ta’ miżuri unilaterali mill-Istati Membri, tiġi kkunsidrata wkoll soluzzjoni **temporanja**. Is-soluzzjoni temporanja ppreferuta hija Direttiva dwar sistema komuni ta’ taxxa fuq ċerti attivitajiet diġitali. |
| **Liema għażla u min jappoġġaha?** |
| *Soluzzjoni komprensiva:* 14-il awtorità tat-taxxa nazzjonali minn 21 u 58 % mill-446 persuna li wieġbu għall-konsultazzjoni pubblika jemmnu li s-soluzzjoni komprensiva tista’ tindirizza bl-aqwa mod il-problemi attwali.  *Soluzzjoni temporanja:* 10 awtoritajiet tat-taxxa nazzjonali minn 21 u 53 % mill-persuni li wieġbu għall-konsultazzjoni pubblika jemmnu li t-“taxxa fuq id-dħul minn ċerti servizzi diġitali” tista’ tindirizza bl-aqwa mod il-problemi attwali. |
| **C. Impatti tal-għażla ppreferuta** |
| **X’inhuma l-benefiċċji tal-għażla ppreferuta (jekk hemm, inkella x’inhuma dawk ewlenin)?** |
| *Soluzzjoni komprensiva:* Is-soluzzjoni ttejjeb il-perċezzjoni ta’ ġustizzja għaċ-**ċittadini** billi tiżgura li l-kumpaniji l-kbar b’attivitajiet diġitali sinifikanti ma jaħarbux mit-taxxi tagħhom fl-UE. In-**negozji** jibbenefikaw minn kundizzjonijiet iktar ekwivalenti ta’ kompetizzjoni peress li r-reviżjoni tar-regoli tneħħi d-distorsjonijiet tal-kompetizzjoni. L-**amministrazzjonijiet tat-taxxa nazzjonali** jibbenefikaw minn impatt pożittiv fuq il-finanzi pubbliċi peress li s-soluzzjoni tikkontribwixxi għas-sostenibbiltà fit-tul tas-sistema tat-taxxa korporattiva.  *Soluzzjoni temporanja:* Din għandha ttejjeb il-perċezzjoni ta’ ġustizzja għaċ-ċittadini billi tiżgura livell minimu ta’ tassazzjoni fl-UE għall-kumpaniji li jiddependu l-iżjed fuq il-kontribuzzjonijiet u d-dejta tal-utenti. Billi tiġi evitata l-frammentazzjoni tas-Suq Uniku, din il-miżura tipprovdi qafas stabbli tat-taxxa għan-negozji attivi fl-UE. |
| **X’inhuma l-kostijiet tal-għażla ppreferuta (jekk hemm, inkella x’inhuma dawk ewlenin)?** |
| *Soluzzjoni komprensiva:* Il-miżura żżid il-piż regolatorju u ta’ konformità għan-**negozji** kollha li jaqgħu fl-ambitu tas-soluzzjoni. L-**amministrazzjonijiet nazzjonali tat-taxxa** jġarrbu kostijiet ukoll għall-implimentazzjoni tas-sistema l-ġdida, b’mod partikolari kostijiet informatiċi u ta’ taħriġ tal-persunal.  *Soluzzjoni temporanja:* **Il-kumpaniji l-kbar** li jkunu ’l fuq mil-livelli limitu jkollhom jiffaċċjaw rekwiżiti addizzjonali tar-rapportar biex jikkalkolaw il-bażi għat-taxxa tagħhom fl-Istati Membri li huma attivi fihom. L-**amministrazzjonijiet nazzjonali tat-taxxa** jġarrbu kostijiet inizjali wkoll biex jimplimentaw is-sistema l-ġdida, b’mod partikolari fir-rigward ta’ kostijiet informatiċi u ta’ taħriġ tal-persunal. |
| **Kif se jintlaqtu n-negozji, l-SMEs u l-mikroimpriżi?** |
| *Soluzzjoni komprensiva* – din il-miżura terġa’ twassal għal kundizzjonijiet ekwivalenti ta’ kompetizzjoni bejn il-kumpaniji multinazzjonali u l-kumpaniji ż-żgħar li ħafna drabi jkunu inqas diġitalizzati jew li jkollhom inqas attività transfruntiera. Il-miżura tkun ta’ benefiċċju għall-SMEs u għall-mikroimpriżi. Tista’ żżid il-piż regolatorju u ta’ konformità, li jaf ikollu impatt negattiv ikbar fuq l-SMEs transfruntiera.  *Soluzzjoni temporanja* – l-SMEs ma jintlaqtux, peress li d-dħul tagħhom ma jkunx jilħaq il-livell limitu. |
| **Se jkun hemm impatti sinifikanti fuq il-baġits u l-amministrazzjonijiet nazzjonali?** |
| Is-soluzzjoni komprensiva tikkontribwixxi għas-sostenibbiltà fit-tul tas-sistema tat-taxxa korporattiva u għal distribuzzjoni iktar ġusta tad-dħul mit-taxxa. Is-soluzzjoni temporanja twassal għal dħul addizzjonali għall-baġits nazzjonali, għalkemm id-dħul addizzjonali mistenni mit-taxxa jkun pjuttost moderat meta jitqies l-ambitu dejjaq u l-applikazzjoni ta’ livelli limitu. |
| **Se jkun hemm impatti sinifikanti oħra?** |
| Huwa mistenni li l-proposta tistabbilixxi l-viżjoni tal-UE sabiex isservi ta’ eżempju biex tinfluwenza d-diskussjonijiet internazzjonali. |
| **D. Segwitu** |
| **Meta se tiġi rieżaminata l-politika?** |
| Il-Kummissjoni se timmonitorja l-implimentazzjoni tal-proposta ġuridika. Ħames snin wara l-implimentazzjoni, għandha ssir evalwazzjoni. |